**HORVÁT NYELV ÉS IRODALOM**

***(A nyelvoktató, a bővített nyelvoktató és a kiegészítő nemzetiségi nevelés-oktatás számára)***

**2. évfolyam**

Az általános iskola alsó tagozatán a horvát nyelv és irodalom tantárgy oktatásának elsődleges célja az anyanyelvi kommunikációs képességek kialakítása, fejlesztése és az ehhez elengedhetetlen ismeretek elsajátíttatása. Az anyanyelvi képességek fejlesztése nemcsak cél, hanem eszköz is a személyiség harmonikus fejlődéséhez.

A horvát nyelvi nevelésnek kisiskolás korban is alapvető szerepe van a kulcskompetenciák kialakításában, fejlesztésében, mert erre építve, ez által válik lehetővé a horvát kultúra aktív befogadása, a nyelvi identitás kialakulása, az önálló ismeretszerzés és a tanulás.

A horvát nyelv és irodalom tantárgy további fontos feladata a szóbeli és az írásbeli kommunikáció önálló használatának elsajátíttatásához szükséges alapvető képességek kialakítása, intenzív fejlesztése, az élet különféle színterein gyakorolt nyelvhasználati módok tanítása, illetve a nyelvhasználat változatos, adekvát, tanulói tevékenységekre épülő, folyamatos gyakoroltatása.

A horvát nyelvoktatás alapvető *célja,* hogy felkészítse a tanulókat a beszédre, olvasásra, írásra, kommunikációra az életkori sajátosságaiknak megfelelően.

*Alapvető feladat* a tanulók kifejezőkészségének komplex fejlesztése memoriter, dramatizálás, játék, mindennapi élethelyzetek gyakorlása során felhasználva a modern oktatási technikákat és módszereket.

A kisiskolások az iskolai tanulmányaik megkezdésekor különféle szinten birtokolják és használják a horvát nyelvet. Az első iskolai években a tanító feladata a gyakoroltatás a különféle kommunikációs helyzetekben, illetve motivált nyelvi fejlődési környezet megteremtése. A játékos, önkifejező gyakorlatok lehetőséget teremtenek a nyelvi tudatosság, a kreativitás, az árnyalt önkifejezés, a másik megértésének igényére, a képességek fejlesztésére. E fejlesztési folyamatra épülhet majd a továbbiakban a horvát nyelvi, irodalmi kultúra megismertetése.

Az irodalmi nevelés kialakítja és fejleszti a tanulóban a horvát irodalmi művek megismerésének igényét. Elsődleges feladata az olvasás megszerettetése, az olvasási kedv felkeltése és megerősítése. Az irodalmi műveltség megalapozásához kisiskolás korban a szövegolvasáshoz kapcsolódó értelmező együttgondolkodás, a saját gondolatok kifejtése, egymás véleményének megismerése, az esztétikai, erkölcsi értékek felfedezése nyit utat. Mindez komoly hatást gyakorolhat az érzelmi élet, az önismeret és a társas kapcsolatok fejlődésére.

A különféle kommunikációs helyzetekhez kapcsolódó tevékenységek kedvező feltételeket teremtenek az önálló tanulás képességeinek célirányos fejlesztéséhez, az ismeretfeldolgozás különböző technikáinak megismeréséhez és gyakorlásához.

*A 2. évfolyamon ajánlott témakörök a kerettanterv végén táblázatos formában szerepelnek. Ezek feldolgozásával fejlesztjük valamennyi kompetenciaterületet, valósítjuk meg fejlesztési céljainkat.*

Az ajánlott témák feldolgozásának sorrendjét, elmélyítésük, bővítésük idejét az adott intézmény helyi tantervével összhangban célszerű meghatározni.

A tantárgy órakerete:

|  |  |  |  |  |
| --- | --- | --- | --- | --- |
| Évfolyam | Heti órakeret | Évi órakeret | Kerettantervi órakeret | Helyi tervezésű órakeret |
| 1. | 5 | 180 | 162 | 18 |
| 2. | 5 | 180 | 162 | 18 |
| 3. | 5 | 180 | 162 | 18 |
| 4. | 5 | 180 | 162 | 18 |

**2. évfolyam:**

|  |  |  |  |
| --- | --- | --- | --- |
| Tematikai egység címe | Kerettantervi óraszám | Helyi többlet óraszám | Témakör összes időkerete |
| 1. **Beszédkészség, szóbeli szövegek megértése, értelmezése és alkotása** | 71 | 3 | 74 |
| 1. **Olvasás, az írott szöveg megértése** | 35 | 4 | 39 |
| 1. **Az írás, szövegalkotás** | 20 | 2 | 22 |
| 1. **A tanulási képesség fejlesztése** | 8 | 2 | 10 |
| 1. **Anyanyelvi kultúra, ismeretek az anyanyelvről** | 15 | 2 | 17 |
| 1. **Irodalmi kultúra, az irodalmi művek értelmezése** | 10 | 3 | 13 |
| 1. **Az ítélőképesség, az erkölcsi, az esztétikai és a történeti érzék fejlesztése** | 3 | 2 | 5 |
| Évfolyam összesen: | 162 | 18 | 180 |

**2. évfolyam**

A tanuló érzelmi érzékenysége, erkölcsi gondolkodása legalább olyan szintre kerül, hogy képessé válik horvát nyelvi alaphelyzetek, természeti jelenségek felismerésére, megnevezésére. Bekapcsolódik a jó és a rossz, a szép és a csúnya fogalmak tartalmáról szóló órai beszélgetésekbe. Részt vesz a ritmusérzékét, mozgáskultúráját, horvát nyelvi tudását is fejlesztő szerepjátékokban. Képessé válik a személyes élmények felidézésére és megosztására, gondolatok, érzelmek, vélemények egyszerű kifejezésére. Szívesen részt vállal ritmusos, énekes rögtönzésekben, különböző kreatív játékokban. Képes mindennapi élmények átélésére bábjátékban, drámajátékban. A horvát nyelv és irodalom foglalkozások feladatmegoldásaiban, közös tevékenységeiben tapasztalatot szerez a társakkal való *együttműködésről,* tevékenységek kezdeményezéséről. A tanuló játékos gyakorlatok révén elsajátít néhány, a koncentrációs képességét fejlesztő memóriagyakorlatot.

Az olvasásmegértés folyamatában fejlődik horvát szókincse, a nyelvi–logikai kapcsolatokat felismerő képessége. Tanári segítséggel képes irányított, majd önálló információkeresésre, rövid horvát mondatok létrehozására. Segítséggel felismeri szükségleteit, tud kérdezni, információt kérni és adni.

A gyerekek az iskolába lépés előtt először a szűkebb környezetüktől sajátíthatják el a horvát nyelvet. A tantárgy feladata ennek az ösztönös nyelvtudásnak a formálása, a nyelvi tudatosság fejlesztése.

Az 2. évfolyam legfontosabb feladata a magyar nyelvtől különböző írásjegyek, hangok megtanítása, ezek írása és olvasása, helyes kiejtése, amely egyben a további anyanyelvi nevelés alapja is.

Az első két évfolyamon a tanulók egyedi sajátosságaira tekintettel, differenciáltan kell megszervezni a nyelvtanulás – ezen belül az írás, olvasás – folyamatát, haladási tempóját a tanulási kudarcok, a nyelvvel kapcsolatos szorongások kialakulásának megelőzése érdekében.

A horvát nyelvi nevelés területeit arányosan kell fejleszteni, s el kell érni, hogy a különböző területek képességfejlesztése és ismeretanyaga egységet alkosson. Kiemelt feladat a horvát szókincs gyarapítása, a használt szavak, kifejezések, típusmondatok megfelelő használata adott kommunikációs helyzetekben.

Az értő olvasás fejlődésében fontos szerepe van a szöveggel való foglalkozásnak. Ennek során az egyszerű szövegek elsődleges megértésén, meghatározott információk visszakeresésén túl az olvasás örömének megtapasztalása is lényeges.

A fejlesztés eredményeként elvárható, hogy a tanuló néma olvasás útján megértse tankönyvei szövegének, a feladatok utasításainak a lényegét.

Az olvasható, pontos írás, a megfelelő hanghoz rendelt betű helyes alkalmazása, a horvát nyelv magyartól eltérő betűinek, hangjainak helyes használata hozzásegíti a tanulót az írásbeliség normáinak megalapozásához.

A horvát nyelvről szerzett ismeretek segítségével tudatos nyelvszemléletet, nyelvhasználatot alakíthatunk ki. Ennek keretében a horvát nyelv rendszerére vonatkozó *elemi ismereteket* szerezhetnek a tanulók.

A nyelvtani ismeretekhez kapcsolódik a *helyesírási szabályismeret és a helyesírási készség elemi szintjének* kialakítása.

Az önálló tanulás képességének megalapozásához szükséges a tanulók önálló, kreatív és magabiztos feladatvégzésének kialakítása és bátorítása. Ennek legfőbb eszköze a folyamatos, egymásra épülő és differenciált egyéni vagy csoportos tevékenységtípusok bevonása a pedagógiai folyamatba.

|  |  |  |
| --- | --- | --- |
| **Tematikai egység/ Fejlesztési cél** | **Beszédkészség, szóbeli szövegek megértése, értelmezése és alkotása** | **Órakeret 142 óra** |
| **Előzetes tudás** | Iskolaérettség. | |
| **A tematikai egység nevelési-fejlesztési célja** | Egyszerű szóbeli és írásbeli kommunikáció megalapozása.  A környezettel való horvát nyelvi kapcsolattartás alapjainak lerakása.  Két vagy több mondat összekapcsolásával egyszerű gondolatok, érzések, vélemények kifejezésének előkészítése. | |

|  |  |  |
| --- | --- | --- |
| **Tevékenységek/ismeretek** | **Követelmények** | **Kapcsolódási pontok** |
| A hangok tiszta artikulációja, az időtartam és a hangkapcsolatok helyes kiejtése. Szavak, mondatok, szövegek olvasásakor, memoriterek elmondásakor a hanglejtés, a hangsúly helyes alkalmazása.  Az aktív szókincs megalapozása.  Egyszerű horvát mondatok összekapcsolása, képek, képsorok segítségével, adott vagy választott témáról.  Páros és csoportos beszélgetés (pl. *időjárás, vásárlás, a kertben*).  Szituációs és szerepjátékokban a felnőttek és a kortársak udvarias megszólítása és a szituációnak megfelelő nyelvhasználat alkalmazása *(köszönés, bemutatkozás, telefonálás)*.  Nem verbális jelzések tartalmának felismerése, használata beszéd közben *(pantomimjáték – különböző cselekvések bemutatása, foglalkozások kitalálása).* | A tanuló   * érthetően beszél; * megérti az egyszerű utasításokat, kérdéseket és társai közléseit; a kérdésekre értelemszerűen válaszol; * használja a bemutatkozás, a felnőttek és a kortársak megszólításának és köszöntésének illendő nyelvi formáit; * bekapcsolódik a közös tevékenységekbe, alkalmazkodik azok szabályaihoz. | *Ének-zene; testnevelés és sport*: kiszámolók, ritmikus mondókák, játékok.  *Vizuális kultúra*: képek, egyszerű történetek, események megjelenítése képekkel  (pl. rajzzal, képsorozattal).  *Magyar nyelv és irodalom*: hangsúly, helyes kiejtés, szókincs, mese, mondókák.  *Dráma* *és tánc*: szituációs játékok, szójátékok, jelenetek, egyszerű koreográfiák előadása.  *Horvát népismeret*: szűkebb környezet bemutatása szituációs gyakorlatokban (család, falu). |

|  |  |
| --- | --- |
| **Kulcsfogalmak/ fogalmak** | Tempó, ritmus, szünet, hangerő, hangsúly, arcjáték, tekintet, testtartás, bemutatkozás, bemutatás, köszönés, megszólítás, kérés, köszönetnyilvánítás. |

|  |  |  |  |  |  |
| --- | --- | --- | --- | --- | --- |
| **Tematikai egység/ Fejlesztési cél** | **Olvasás, az írott szöveg megértése** | | | **Órakeret 70 óra** | |
| **Előzetes tudás** | Iskolaérettség. | | | | |
| **A tematikai egység nevelési-fejlesztési célja** | A horvát nyelv magyartól eltérő betűinek, hangjainak megkülönböztetése és helyes kiejtése.  Szavak, mondatok, egyszerű párbeszédek, rövid szövegek hangos olvasása. A hangos és néma olvasási készség fejlesztése.  Egyszerű szöveg megértése, válaszok kikeresése (vers, mese, rövid történet). | | | | |
| **Tevékenységek/ismeretek** | | **Követelmények** | **Kapcsolódási pontok** | |
| Nemzetiségi identitástudat kialakítása, nyelvi motiváció megalapozása következetes horvát nyelvhasználattal *(pl. család, település bemutatása, iskolai tevékenységek megnevezése).*  A horvát nyelv magyartól eltérő betűinek felismerése, az olvasáshoz szükséges képességek és részképességek fejlesztése (*fonémahallás, figyelem, tempó, ritmus, szókincs, kommunikációs képességek, nyelvi tudatosság*).  A horvát szavak helyes hangsúlyozása. A közlés szándékának megfelelő mondathangsúly kialakítása (*párbeszédek hangsúlya)*.  Magabiztos néma és hangos olvasás a mondat egyszerűbb, életkori sajátosságoknak megfelelő szintjén.  Mesék, rövid történetek, versek értő hallgatása, felidézése (*állatmesék, népmesék*, *rövid versikék).*  A szókincs fejlesztése az olvasott szöveg alapján, szómagyarázat.  *(Pl. ünnepek, nevezetes napok, évszakok leírása.)* | | A tanuló   * nyitott, motivált, érdeklődő a horvát nyelvű szövegek olvasása iránt; * rendelkezik alapvető ismeretekkel és horvát szókinccsel az olvasást, írásbeliséget illetően; * olvasási tevékenysége motivált, érdeklődő, ismeri a horvát ábécé kis- és nagybetűit; biztos betűfelismerési, összeolvasási képességgel rendelkezik; * a szöveg megértését bizonyítja egyszerű kérdésre adott válaszokkal az olvasott szöveg alapján, vagy az események, történések rövid összefoglalásával. | *Vizuális kultúra*: Ábra, illusztráció, képregény; betűtípus, betűforma. Mesék, gyermekirodalmi alkotások filmes adaptációinak megtekintése, az élmények rajzos feldolgozása.  *Ének-zene*: ritmus, tempó, dallam, ütem, refrén.  *Horvát népismeret*: népköltészeti szövegek olvasása.  *Magyar nyelv és irodalom*: szöveg, ritmus; szó, mondat, mondathangsúly.  *Környezetismeret*: szóbeli és írásbeli szövegértés (lakóhely, család, évszakok, ünnepek…).  *Vizuális kultúra, magyar nyelv és irodalom*: mese, elbeszélés, szókincs. | |

|  |  |
| --- | --- |
| **Kulcsfogalmak/ fogalmak** | Betű, hang, beszédhang, ábécé, szerző, író, olvasó, cím, szöveg, mondat, írásjel, mese, elbeszélés. |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | **Az írás, szövegalkotás** | | | **Órakeret 40 óra** |
| **Előzetes tudás** | Iskolaérettség. | | | |
| **A tematikai egység nevelési-fejlesztési célja** | Olvasható, pontos írás, a megfelelő hanghoz rendelt betű helyes alkalmazása, a horvát nyelv magyartól eltérő betűinek, hangjainak megtanítása.  Alapvető nyelvhelyességi hibák felismerésének megalapozása. | | | |
| **Tevékenységek/Ismeretek** | | **Követelmények** | **Kapcsolódási pontok** | |
| A magyar nyelvtől eltérő betűk, betűelemek írása, helyes használata.  Az írott kis- és nagybetűk szabályos alakítása, kapcsolása.  Betűkapcsolatok, egyszerű horvát szavak írása.  Másolás írott, majd nyomtatott mintáról: szavak, szókapcsolatok, rövid mondatok írása.  Rövid szavak írása emlékezetből (*pl. a tanuló neve, állatok, gyümölcsök megnevezése*).  Két–három összefüggő mondat leírása másolással.  Önállóan alkotott rövid mondatok leírása *Ajánlott témakörök* alapján. | | A tanuló   * tisztában van a horvát és a magyar nyelv írása közti alapvető különbségekkel; * ismeri és használja a horvát ábécé betűinek írott alakjait; írása rendezett, a betűket olvashatóan alakítja és kapcsolja egymáshoz; * másoláskor figyel az eltérő horvát betűk írására; * jelöli a mondatkezdést és a mondatzárást; * a gyakorolt szókészlet körében alkalmazza a szókezdő nagybetűt. | *Magyar nyelv és irodalom*: betűk írása; kis- és nagybetűk, ékezetek, írásjelek, helyesírás.  *Ének-zene:* hallásfejlesztés; tempó, ritmus.  *Horvát népismeret*: horvát népismereti témájú szövegek.  *Testnevelés és sport:* harmonikus mozgás, finommotorikus mozgások. | |

|  |  |
| --- | --- |
| **Kulcsfogalmak/ fogalmak** | Betűelem, kisbetű, nagybetű; margó, nyomtatott betű, írott betű, írásjegy, szótag, szó, mondat, szöveg. |

|  |  |  |
| --- | --- | --- |
| **Tematikai egység/ Fejlesztési cél** | **A tanulási képesség fejlesztése** | **Órakeret 16 óra** |
| **Előzetes tudás** | Iskolaérettség. | |
| **A tematikai egység nevelési-fejlesztési célja** | Alapvető nyelvi ismeretek elsajátításához szükséges tanulási képesség fejlesztése, a különböző tanulási technikák megismertetése. | |

|  |  |  |
| --- | --- | --- |
| **Tevékenységek/ismeretek** | **Követelmények** | **Kapcsolódási pontok** |
| Tanulás több tevékenység és érzékszerv segítségével*: Ritmus-, mozgás- és beszédgyakorlatok, kombinált memóriagyakorlatok*, szövegtanulási technikák. A fantázia és képzelet aktiválása a megismerés érdekében *(mesék eljátszása, bábozása).*  A horvát nyelvi szókincs megalapozása *szókártyák, hívóképek* alkalmazásával.  Kooperatív technikák megismerése.  Illusztrált szövegekben a kép és a szöveg kiegészítő hatása *(rövid képregény rajzolása).*  Információszerzés technikáinak kialakítása írott nyelvi forrásokon, könyveken, újságokon keresztül. | A tanuló   * a tanulási folyamat során alkalmazza a tanult szövegtanulási technikákat; * képes szövegfeldolgozási és gondolkodási műveletekre (kérdésfeltevés, információrendezés). | *Vizuális kultúra*: mesék, gyermekirodalmi alkotások, hétköznapi élmények illusztrálása.  *Ének-zene*: ritmus, ismétlődés, refrén.  *Magyar nyelv és irodalom*: szöveg, beszéd, szókincs.  *Horvát népismeret*: népi mondókák, kiszámolók memorizálása; horvát nemzetiségi szerzők művei.  *Testnevelés és sport*: ritmikus mozgás. |

|  |  |
| --- | --- |
| **Kulcsfogalmak/ fogalmak** | Betűrend, gyermekújság, szójáték, memóriakártya, képregény, bábjáték, mese. |

|  |  |  |
| --- | --- | --- |
| **Tematikai egység/ Fejlesztési cél** | **Anyanyelvi kultúra, ismeretek az anyanyelvről** | **Órakeret 30 óra** |
| **Előzetes tudás** | Iskolaérettség. | |
| **A tematikai egység nevelési-fejlesztési célja** | A horvát nyelv pontos használatához szükséges alapszintű nyelvtani ismeretek elsajátíttatása.  A horvát nyelv kommunikációs eszközként történő használatának megalapozása.  A helyesírási szabályok alkalmaztatása a szóbeli és az írásbeli nyelvhasználatban. | |

|  |  |  |
| --- | --- | --- |
| **Tevékenységek/ismeretek** | **Követelmények** | **Kapcsolódási pontok** |
| A mondat, a szó, a hang, a betű felismerése és megnevezése.  A horvát ábécé hangjainak felsorolása (*dal, mondóka az ábécéről*).  A beszélői szándék felismerése a mondatokban *(pl. kérés megfogalmazása, udvarias felszólítás).*  Ismert vagy tanult szavak hibátlan leírása.  Néhány alapvető helyesírási szabály megtanulása.  A helyi horvát nyelvjárás és az azonos jelentésű irodalmi horvát nyelv gyakran használt kifejezéseinek felismerése, alkalmazása, megtanulása  (*pl. foglalkozások, állatok megnevezése*).  A leírás és a helyes kiejtés együttes alkalmazása.  Nyelvi mintakövetés *(típusmondatok begyakorlása, szó- és mondathangsúly visszaadása).*  A mondatkezdő nagybetű és a megfelelő mondatvégi írásjel jelölése. | A tanuló   * felismeri és megnevezi a tanult nyelvtani fogalmakat, a beszélő szándékát; * ismeri a leggyakrabban használt szavak, kifejezések jelentését; * felismeri a helyi horvát nyelvjárás és az irodalmi horvát nyelv azonos jelentésű szavait; * alkalmazza az alapvető helyesírási szabályokat a begyakorolt szókészlet körében. | *Magyar nyelv és irodalom:* hangok, betűk, nyelvtani egységek; mondatfajták, helyesírási szabályok.  *Ének-zene:* ritmusjátékok.  *Horvát népismeret*: horvát nyelvjárások/helyi nyelvjárás. |

|  |  |
| --- | --- |
| **Kulcsfogalmak/ fogalmak** | Hang, betű, ábécé, szótag, szó, mondat, írásjel, mondatfajta, szöveg; nyelvjárás. |

|  |  |  |
| --- | --- | --- |
| **Tematikai egység/ Fejlesztési cél** | **Irodalmi kultúra, az irodalmi művek értelmezése** | **Órakeret 20 óra** |
| **Előzetes tudás** | Iskolaérettség. | |
| **A tematikai egység nevelési-fejlesztési célja** | Az olvasás iránti igény felkeltése. A népköltészeti, szépirodalmi művekben megjelenő értékek felismertetése.  Az alapvető irodalmi ismeretek (pl. vers, mondóka, mese, szereplő) megalapozása.  Azonosságok és párhuzamok felfedeztetése az irodalmi alkotásokban a magyar és a horvát nyelvben (mondókák, kiszámolók, mesék, dúdolók stb.). | |

|  |  |  |  |
| --- | --- | --- | --- |
| **Tevékenységek/ismeretek** | 1. **Követelmények** | | **Kapcsolódási pontok** |
| Horvát népköltészeti alkotások megismerése, a népköltészetben megjelenő értékek, hagyományok felismerése. Ismerkedés hazai horvát nemzetiségi és anyaországi horvát irodalmi alkotásokkal.  Az olvasmány címének, témájának, szereplőinek, főbb eseményeinek megnevezése.  A szereplők tulajdonságainak megfigyelése, megnevezése.  Korosztálynak megfelelő mesedarab, bábjáték megtekintése  (pl. *Crvenkapica, Pahuljice*).  Rövid mesék, történetek dramatikus, bábos megjelenítése (pl. *Vuk i sedam kozlići)*.  Az olvasmány tartalmához kapcsolódó szerepjátékok.  Stanislav Femenić: *Puž na ljetovanju,*  Grigor Vitez: *Pjesme,*  Pajo Kanižaj: *Šarabara, pjesme,*  Zvonimir Balog: Male priče o velikim slovima,  Gustav Krklec: *Prvi snijeg*  Magyarországi horvát szerzők gyermekversei, meséi, elbeszélései. (pl. Đuro Franković: *Eci, peci, pec, Taši, taši, tanana,*  Stipan Blažetin: *Tralala tralala propjevala svirala*.  Az adott régió horvát nyelven író szerzőinek művei vagy azok részletei. | | 1. A tanuló  * szívesen hallgat rövid, egyszerű szövegű meséket, verseket, történeteket, dalokat; * néhány verset, mondókát kívülről tud; * dramatikus játékokban együttműködik a társakkal; * szöveghűen felidéz néhány szépirodalmi művet, illetve azok részleteit. | *Dráma és tánc*: dramatikus és szerepjátékok.  *Ének-zene*: ritmus, ismétlődés, refrén.  *Vizuális* *kultúra*: jelmez, kellék, báb, díszlet, gyermekújságok, képregények, életkornak megfelelő rajzfilmek.  *Erkölcstan*: jó–rossz, igaz–hamis, szép–csúnya stb. megkülönböztetése.  *Magyar nyelv és irodalom:* népköltészet, mondókák, kiszámolók, rigmusok, találós kérdések, mesék.  *Horvát népismeret*: rövidebb horvát népismereti témájú szövegek. |

|  |  |
| --- | --- |
| **Kulcsfogalmak/ fogalmak** | Mese, mondóka, vers, verses mese, versszak, verssor, rím, ritmus, ismétlődés. |

|  |  |  |
| --- | --- | --- |
| **Tematikai egység/ Fejlesztési cél** | **Az ítélőképesség, az erkölcsi, az esztétikai és a történeti érzék fejlesztése** | **Órakeret 6 óra** |
| **Előzetes tudás** | Iskolaérettség. | |
| **A tematikai egység nevelési-fejlesztési célja** | A kulturált önkifejezés és véleményalkotás megalapozása. A korosztálynak megfelelő horvát mesék, rövid történetek erkölcsi tanulságának felismertetése. Alapvető erkölcsi, esztétikai fogalmak, kategóriák megalapozása (szép, csúnya, jó, rossz, igaz, hamis). | |

|  |  |  |
| --- | --- | --- |
| **Tevékenységek/ismeretek** | **Követelmények** | **Kapcsolódási pontok** |
| Egyszerű ítéletek alkotása a mesék, versek, rövid történetek szereplőiről, *pl. Zlatna ribica, Lisica i gavran.*  A megismert mese, történet tanulságának összevetése saját tapasztalatokkal, eseményekkel. Egyszerű közmondások, szólások alkalmazása.  Mindennapi konfliktusok átélése dramatikus játékokban, drámajátékban, bábjátékban (pl. *hogyan töltsük el a szabadidőt, étkezési szabályok*). | A tanuló   * ismeri, megérti rövid történetek felépítését, az összefüggéseket; * képes egyszerű kifejezésekkel elmondani a véleményét, és meghallgatja másokét; * képes beleélésre, azonosulásra az életkori sajátosságainak megfelelő művek befogadása során; * dramatikus és drámajátékok segítségével képes átélni mindennapi konfliktusokat, azokat életkori szintjén kezelni. | *Dráma és tánc:* részvétel dramatikus játékban.  *Magyar nyelv és irodalom:* szólások, közmondások, mesék, versek, udvariassági kifejezések.  *Erkölcstan*: családtagok, szeretet, barátkozás (konfliktushelyzetek megélése játékokon keresztül).  *Környezetismeret*: megfelelő viselkedés különböző szituációkban.  *Horvát népismeret*: helyi mondák, történetek tanulságai. |

|  |  |
| --- | --- |
| **Kulcsfogalmak/ fogalmak** | Tanulság, konfliktus, közmondás, szólás, udvariasság, önkifejezés. |

|  |  |
| --- | --- |
| **A fejlesztés várt eredményei a** **két évfolyamos ciklus végén** | Értse meg a tanuló az egyszerű horvát nyelvi magyarázatokat, utasításokat és társai közléseit. A környezetével, önmagával kapcsolatos egyszerű kérdésekre tudjon válaszolni, és tudjon feltenni egyszerű kérdéseket. Használja a bemutatkozás, a felnőttek és a kortársak megszólításának és köszöntésének udvarias nyelvi formáit. Helyes kiejtéssel tudjon elmondani rövid horvát nyelvű memoritereket.  Ismerje az írott és nyomtatott betűket, a magyartól különböző horvát írásjegyeket. Ismert és begyakorolt rövid szöveget pontosságra törekvően tudjon felolvasni.  Ismerje meg a magyar és a horvát irodalom népköltészeti és korosztályának megfelelő műköltészeti alkotásait.  Sajátítsa el a horvát nyelvhez szükséges legalapvetőbb nyelvtani ismereteket és nyelvhelyességi szabályokat.  Legyen tisztában a horvát nyelv tanulásának alapvető céljával, törekedjen a pontos nyelvhasználatra.  Ismerje fel a korosztályának megfelelő történetek erkölcsi tanulságait.  Legyen motivált a szükséges nyelvi képességek fejlesztése területén, és nyitott különböző tanulási technikák megismerésére. |